title: "Toogo"
text: "Toogo [\u02c8to\u02d0go], amtelk det Toogoisk Republiik (\u00fc\u00fcb Fraans\u00f6\u00f6sk: Togo [t\u0254\u02c8go]  an R\u00e9publique Togolaise [\u0281e.py\u02c8blik t\u0254.go\u02c8lez]), as en stoot uun a waast faan Aafrika.  Uun a waast leit Ghaana, uun a uast Beniin an uun a nuurd Burkiina Faaso.  At lun hee 6.191.155 lidj (2010).  At hoodsteed as Lom\u00e9.\n\nGeografii\n\nGeograafisk Laag\nAt lun dialt grensen m\u00e4 trii lunen. Det lingst grens (877 km) faan Toogo wurt m\u00e4 Ghaana an det kurtst m\u00e4 Burkiina Faaso diald. At lun hee uk en 644 km lung grens m\u00e4 Beniin. At k\u00fcst as 56 km lung.\n\nLunskap\n\nBerger\nDe huuchst berig uun't lun as de Agou Berig, wat 700 m huuch as. Dial faan de Sokbaro Berig leit uun't lun.\n\nStruumer\nStruumer uun't lun san: de Oti Struum, de Koumongo Struum, de Kara Struum, de Mono Struum, de Anie Struum, de Amou Struum an de Sio Struum.\n\nIndialing faan Ferwalting\nToogo hee fiiw regiuunen.\n\nSteeden\nD\u00f6n s\u00f6\u00f6wen gratst steeden uun't lun san:\n\nHistoore\n\nFaan 1884 ap tu 1916 wiar Toogo en tjiisk kolonii.  De letst guwern\u00f6\u00f6r (1912-1914) wiar Adolf Friedrich Albrecht Heinrich, Hertooch tu Mecklenburg. Britisk an fraans\u00f6\u00f6sk saldooten naam August 1914 at kolonii. Efter a Iarst W\u00e4\u00e4ltkrich wurd at uastdial faan't kolonii en fraans\u00f6\u00f6sk Mandaat (Fraans\u00f6\u00f6sk Toogolun), an det waastdial wurd en britisk Mandaat (Britisk Toogolun). Britisk Toogolun wurd 1956 dial faan Ghaana. Fraans\u00f6\u00f6sk Toogolun wurd 27. April 1960 oner a n\u00f6\u00f6m Toogo suwereen.\n\nEfter Suwereniteet\nSylvanus Olympio wiar de iarst president. Hi wurd 1963 uun en putsch ambroocht. \u00d6ler stootsboowenh\u00f6\u00f6d wiar Emmanuel Bodjoll\u00e9 (diar feerer faan a putsch an tau daar uun 1963 feerer faan't lun wiar), Nicolas Grunitzky (1963-1967), Kl\u00e9ber Dadjo (diar feerer faan en \u00f6ler putsch an 91 daar uun 1967 feerer faan't lun wiar), Gnassingb\u00e9 Eyad\u00e9ma (1967-2005), Bonfoh Abass (diar feerer faan't lun 68 daar uun 2005, twesken a turagtreed an wool faan Faure Gnassingb\u00e9).\n\nPolitiik \n\nToogo as en republiik. A president sant 2005 as Faure Gnassingb\u00e9. At partei faan't regiaring as det Union pour la R\u00e9publique. Gnassingb\u00e9 wurd president efter a duas faan Gnassingb\u00e9 Eyad\u00e9ma, wat san aatj wiar. Auer fraagen auer san iinsteling \u00fc\u00fcs president, treed hi efter 20 daar turag. At wiar do en wool, huaruun hi tu a president weelet wurd. Det letst presidentskapswool wiar de 25. April 2015. Gnassingb\u00e9 fing 59% faan a stemen.\n\nB\u00fctjenpolitiik \nToogo as lasmoot faan d\u00f6n Feriand Natschuunen sant 20. September 1960.\n\nWiartskap\nAt weering faan't lun as de waastaafrikoons CFA-Franc (ufkert: F), wat faan det Waastaafrikoons Sentraalbeenk \u00fctjbroocht wurt.\n\nReferensen"